
A laskagomba D-vitamin tartalmának növelése ultraibolya fénnyel

A gombafajok a természetes D2-vitamin források között az egyik legjelentősebbek. A D2-vitamin mellett tartalmaznak továbbá ergoszterint, ami UV fény hatására D2-vitaminná alakul. A kutatási munkánk célja volt mesterséges UV megvilágítással biológiailag még aktív, növekedésben lévő laskagombák D2-vitamin szintjének növelése. Munkánk során a laskagomba termőblokkokat UVB és UVC fénnyel világítottuk meg. Az első besugárzás ideje a primordiumok megjelenését követő 4. napon történt. Az ezt követő három napban az egyes termőblokkokat ugyanabban az időpontban, hullámhosszon, időtartamon és UV tartományban világítottuk meg. Kontroll céljából 2 kezeletlen termőblokkon is végeztettünk analitikai vizsgálatokat. A kísérlet eredményei alapján megállapítható, hogy mind az UVB, mind az UVC fény alkalmas a laskagomba D2-vitamin tartalmának növelésére. A legnagyobb D2-vitamin növekedés a 90 perces UVB sugárzás hatására keletkezett, amely közel 450%-os növekedést eredményezett a laskagombában (3,68μg/g) a kontrollhoz képest (0,67μg/g). Kutatásaink során összefüggést kerestünk a laskagomba D2-vitamin szintjének növekedésében és az ergoszterin szint csökkenésében, hiszen az ergoszterin alakul át UV fény hatására D2-vitaminná. Az UVB kezelések a kontrollhoz viszonyítva átlagosan 30-50%-kal, míg az UVC kezelések 88-93%-kal vetették vissza az ergoszterin tartalmat. Ezen adatok alapján nem találtunk szoros összefüggést a D2-vitamin és az ergoszterin szint változásai között. Kísérletünkben a laskagomba blokkok terméshozamát is mértük, annak érdekében, hogy megállapíthassuk, hogy az UV sugárzás okoz-e esetleges micélium károsodást, amelynek következtében hozamcsökkenéssel kell számolnunk. A kísérleti termesztő létesítmény mérete nem tette lehetővé, hogy az ehhez a méréshez szükséges ismétlés számot biztosítsuk, így a hozammérések adatai kevésnek bizonyultak bármilyen messzemenő következtetés kijelentésére. A vizsgálat során megfigyeltük az UV fény hatására a gomba küllemében esetlegesen kialakuló változásokat, de nem tapasztaltunk sem szín-, sem alakváltozást. A kísérletek és mérések elvégzését indokolja, hogy szerte a világon egyre keresettebbekké válnak a funkcionális élelmiszerek. A kitűzött célok elérésével mind nemzetközi, mind hazai szinten figyelemreméltó lépések tehetők a laskagomba termesztés technológiájának módosítására. Az ilyen jellegű kutatások eredményei az embereknek új lehetőségeket biztosíthat a D-vitamin hiányából adódó betegségek megelőzésére vagy kezelésére.



